Diari Oficial de la Generalitat Valenciana


Sumari del DOGV 9599, del 19-05-2023 (2023/5254)

ORDRE 11/2023, de 15 de maig, de la Conselleria d'Agricultura, Desenvolupament Rural, Emergència Climàtica i Transició Ecològica, per la qual s'aprova la reglamentació de qualitat del dàtil d'Elx, per a la distinció amb la marca de qualitat CV.
----------------------------------------------------------------------------------------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/o/2023/05/15/11/dof/vci/html**

### Dades del document

Número de DOGV
:   9599

Data del DOGV
:   19-05-2023

Secció del DOGV
:   I. DISPOSICIONS GENERALS

Número del document
:   2023/5254


Data del document
:   15-05-2023

Organisme emissor
:   Conselleria d'Agricultura, Desenvolupament Rural, Emergència Climàtica i Transició Ecològica

Tipus de document
:   Ordre

Descriptors 

:   * Conselleria d'Agricultura, Desenvolupament Rural, Emergència Climàtica i Transició Ecològica
    * política agrària regional

ORDRE 11/2023, de 15 de maig, de la Conselleria d'Agricultura, Desenvolupament Rural, Emergència Climàtica i Transició Ecològica, per la qual s'aprova la reglamentació de qualitat del dàtil d'Elx, per a la distinció amb la marca de qualitat CV. [2023/5254]  
La Llei 10/2006, de 26 de desembre, de mesures fiscals, de gestió administrativa i financera i d'organització de la Generalitat, en l'article 53, «Protecció dels sistemes de qualitat agroalimentària», del capítol XVII, estableix com un dels sistemes de qualitat o figura de qualitat agroalimentària la marca de qualitat CV, marca de garantia pròpia, sobre la base de reglamentacions de caràcter general.  
El Decret 91/1998, de 16 de juny, del Govern Valencià, pel qual s'aprova el Reglament de la marca de qualitat CV per a productes agraris i agroalimentaris, estableix un mecanisme de distinció tècnica i comercial d'aquells productes amb valors peculiars de tipus qualitatiu, sociocultural o econòmic, per a protegir la seua singularitat, evitant competències deslleials i facilitant-ne al consumidor la identificació.  
  
Revisada la documentació que figura en l'expedient, la direcció general de desenvolupament rural competent en matèria de qualitat agroalimentària ha estimat que per les seues característiques i qualitat el dàtil d'Elx és un producte amb prou mèrits per a ser objecte de l'aplicació de les previsions de l'esmentada disposició, i ha acollit i impulsat la iniciativa dels operadors econòmics que així ho han sol·licitat a la conselleria competent en matèria de productes agraris i agroalimentaris.  
  
Atés que la direcció general competent en matèria de qualitat l'ha reglamentada, la comercialització del dàtil d'Elx podrà emparar-se, d'acord amb el Decret 91/1998, del Govern Valencià, en la marca de qualitat CV, de titularitat de la Generalitat Valenciana, complint les condicions d'autorització i ús establides en el Reglament de la marca aprovat per aquest decret, l'aplicació i la gestió del qual correspon a la Conselleria d'Agricultura, Desenvolupament Rural, Emergència Climàtica i Transició Ecològica, a través de la Direcció General de Desenvolupament Rural.  
Aquesta ordre s'adequa als principis de necessitat, eficàcia, proporcionalitat, seguretat jurídica, transparència i eficiència, segons el que estableix l'article 129.1 de la Llei 39/2015, d'1 d'octubre, del procediment administratiu comú de les administracions públiques. L'adequació als principis de necessitat i d'eficàcia es fonamenta en el fet que dona compliment al mandat establit en el Decret 91/1998, de 16 de juny, del Govern Valencià, pel qual s'aprova el Reglament de la marca de qualitat CV per a productes agraris i agroalimentaris, d'oferir als productors agroalimentaris la possibilitat de diferenciar la seua oferta comercial, establint un mecanisme de distinció tècnica per a protegir la seua singularitat. L'adequació al principi de proporcionalitat queda de manifest en el fet que s'ha buscat una regulació clara i concisa de la reglamentació de qualitat del dàtil d'Elx, suficient per a la consecució de la seua finalitat. L'adequació al principi de seguretat jurídica es constata en el fet que la norma és coherent amb la resta de l'ordenament jurídic, i genera un marc normatiu estable, predictible, clar i de certitud, que facilita el seu coneixement i comprensió i, en conseqüència, l'actuació i la presa de decisions. L'adequació al principi de transparència es justifica per la raó que la present ordre s'ha sotmés a un període d'exposició pública perquè qualsevol entitat interessada formulara les al·legacions que estimara necessàries. L'adequació de la present norma al principi d'eficiència, finalment, queda de manifest en el fet que no imposa cap classe de càrregues administratives.  
  
Per tot això, a l'empara del que es disposa en l'article 1.1 del Decret 91/1998, de 16 de juny, del Govern Valencià, i d'acord amb l'article 28.e de la Llei 5/1983, de 30 de desembre, del Consell,  
  
  
  
  
  
ORDENE  
  
Article únic. Aprovació de la reglamentació de qualitat  
S'aprova la reglamentació de qualitat del dàtil d'Elx, que figura en l'annex de la present ordre, a l'efecte de l'autorització de l'ús de la marca de qualitat CV d'acord amb el seu reglament, aprovat pel Decret 91/1998, de 16 de juny, del Govern Valencià. Aquest producte queda inscrit en el Registre de productes agroalimentaris amb marca de qualitat CV.  
  
  
DISPOSICIÓ ADDICIONAL  
  
Única. De la incidència pressupostària  
L'aplicació i el desplegament del que es disposa en aquesta ordre no tindran cap incidència en la dotació dels capítols de despesa assignats a la Generalitat i, en tot cas, hauran de ser atesos amb els mitjans personals i materials d'aquesta.  
  
  
DISPOSICIÓ DEROGATÒRIA  
  
Única. Derogació normativa  
Queden derogades totes les disposicions d'igual o inferior rang que s'oposen al que estableix la present ordre.  
  
  
DISPOSICIÓ FINAL  
  
Única. Entrada en vigor  
Aquesta ordre entrarà en vigor l'endemà de ser publicada en el Diari Oficial de la Generalitat Valenciana.  
  
València, 15 de maig de 2023  
  
La consellera d'Agricultura, Desenvolupament Rural,   
Emergència Climàtica i Transició Ecològica,  
ISAURA NAVARRO CASILLAS  
  
  
ANNEX  
Reglamentació de qualitat del dàtil d'Elx  
  
En la present reglamentació s'estableixen els criteris generals per a identificar el dàtil d'Elx que pot distingir-se amb la marca de qualitat CV, descrivint el conjunt de requisits i controls que tenen com a fi aconseguir la diferenciació del producte davant del consumidor, tant per les seues especials característiques de qualitat com per les seues condicions de producció i condicionament. Per a tal fi es descriuen els següents requisits mínims:  
  
Capítol I  
Disposicions generals  
  
Article 1. Descripció del producte  
1. Aquesta norma s'aplica als dàtils despinyolats i per despinyolar, en estat natural, procedents de les varietats comercials de Phoenix dactylifera L. de la família Arecaceae destinades al consum directe. Se n'exclouen els dàtils destinats a la indústria.  
2. Es destinaran a la producció de dàtil d'Elx exclusivament els dàtils cultivats als municipis d'Elx, Santa Pola i Crevillent (comarca del Baix Vinalopó), de varietats i cultivars adaptades a l'entorn d'Elx i amb unes tècniques de cultiu i recol·lecció que s'adeqüen al que es disposa en la present reglamentació tècnica.  
3. Es podran comercialitzar sota la marca de qualitat CV Dàtil d'Elx els fruits procedents del cultiu a l'aire lliure, íntegres, sans i nets que complisquen els requisits assenyalats en els apartats següents.  
  
4. Les tècniques de cultiu i de gestió de les instal·lacions s'encaminaran a la minimització dels possibles impactes ambientals, especialment pel que fa a l'ús dels inputs, l'ús de materials reciclables i una adequada gestió de residus.  
  
Article 2. Material vegetal  
El Palmerar d'Elx es caracteritza per la diversitat genètica dels seus exemplars on conviuen moltes varietats de palmera.  
La diversitat genètica del Palmerar ha permés la seua supervivència al llarg dels segles. La seua integració en l'economia i la cultura del territori requereixen aquesta heterogeneïtat i riquesa genètica, i, així, el fan singular i l'únic d'Europa.  
Aquestes característiques no estan renyides amb la funció productiva. De fet, els treballs d'investigació destinats a la millora de varietats comercials, les tècniques de maneig, la producció de palma i fins i tot la producció de palmeres conviuen de la millor manera, mantenint la funció econòmica del Palmerar i permetent la seua adequació al mercat i alhora a seua pròpia identitat.  
  
Article 3. Característiques del producte  
1. Definició del producte. És el fruit de la palmera datilera. És una baia oblonga d'entre 4 i 8 cm de longitud de color groc daurat o roig brunenc en la maduresa. La seua carn és blana, aromàtica i de sabor dolç. En l'interior posseeix un pinyol allargat amb un solc longitudinal.  
2. Requisits mínims. Estar intactes, sans, sense podridures o deterioracions; nets i exempts de qualsevol matèria estranya visible; exempts de paràsits vius, ous i àcars, així com dels seus residus o dels seus excrements. Els fruits han d'estar exempts de danys produïts per plagues i de fongs. No hi haurà fruits immadurs, xicotets o de textura gomosa; tampoc hi haurà fruits deformes o sense pinyol naturalment. Els fruits estaran exempts d'arrapades i de taques negres del sol que afecten més de 7 mm de la superfície del fruit. Tampoc presentaran humitat externa anormal o una olor o un sabor estrany.  
  
  
Capítol II  
Pràctiques de cultiu, envasament i etiquetatge  
  
Article 4. Condicions generals  
L'adequació del producte per a la seua comercialització ha sigut possible gràcies al treball de productors i comercialitzadors en la selecció de la varietat i en l'adaptació de tècniques de cultiu per a obtindre el producte amb les condicions de conservació actuals i les tipologies que es descriuen.  
Els fruits tenen una conservació natural de fins a un any segons l'estat de maduresa i el percentatge d'humitat.  
  
Article 5. Pràctiques de cultiu  
1. Les pràctiques estaran encaminades a fomentar i conservar l'entorn natural de l'explotació, fomentant la biodiversitat de l'ecosistema. Les palmeres productores podran trobar-se en horts tradicionals, disposades en fileres, disperses o en plantació per a producció de dàtil.  
2. Preparació del sòl i trasplantament. S'aplicaran abonaments de fons i substrats que equilibren l'estructura del sòl de manera natural. A aquest efecte són utilitzables el compost de la mateixa explotació i els comercials.  
3. La fertilització es realitzarà preferentment sota els preceptes de l'agricultura biològica o amb cobertes vegetals.  
4. Control d'adventícies. Es primarà la birba mecànica sobre la química.  
5. Control de plagues. Es primarà la lluita amb mitjans biològics en la mesura que siga possible.  
6. Reg. Al camp d'Elx les plantacions de palmeres es continuen regant a manta amb l'aigua que s'eleva des de la desembocadura del Segura, encara que va incorporant-se per diferents zones el reg per degoteig. La palmera no necessita grans quantitats d'aigua.  
7. Poda i lligament. La poda es realitzarà preferentment una vegada a l'any, abans de l'aparició de les noves infructescències o quan hagen quallat els dàtils i s'hagen lligat.  
8. Maduració en la planta. Es practica l'embossament de les branques fructíferes per a protegir la fruita.  
9. Recol·lecció. Es realitzarà de manera manual. El període de recol·lecció s'estén des de setembre fins a abril. A causa de les condicions climatològiques de cada campanya, les dates de recol·lecció podran variar. Segons la varietat i les característiques, el dàtil es recol·lecta un a un o la infructescència completa per a madurar en cambra.  
10. Transport. S'utilitzaran caixes de fusta o cartó i, si s'utilitza plàstic, se'n garantirà la reutilització després de la neteja.  
  
Article 6. Recepció i elaboració en magatzem  
1. El dàtil d'Elx ha de tindre un desenvolupament i una condició suficients per a suportar el transport i la manipulació i arribar en bon estat a la seua destinació. Depenent del grau d'humitat, els fruits presentaran una conservació natural de fins a un any. Es podrà comercialitzar en diferent etapa de maduresa Khalal, Rutab i Tamar.  
2. Categories. Només s'etiquetaran com a Dàtil d'Elx marca CV els dàtils de categoria extra o primera.  
a. Els dàtils de categoria extra han de ser de qualitat superior, ben desenvolupats i característics de la varietat i/o tipus comercial. No han de tindre defectes, excepte defectes superficials molt lleus sempre que no afecten l'aspecte general del producte, la seua qualitat, l'estat de conservació i la presentació en l'envàs.  
b. Els dàtils de categoria I/primera han de ser de bona qualitat i característics de la varietat i/o tipus comercial. Podran permetre's, no obstant això, els següents defectes lleus, sempre que no afecten l'aspecte general del producte, la seua qualitat, l'estat de conservació i la presentació en l'envàs.  
• Defecte lleu/lleuger de forma i coloració.  
- Defectes lleugers de la pell/corfa, com ara arrapades i macadures que no superen el 5 % de la superfície total d'un fruit individual, respecte al 5 % com a màxim dels fruits.  
En cap cas els defectes poden afectar la polpa del producte.  
c. Categoria II/segona: seran dàtils de bona qualitat i hauran de satisfer els requisits mínims especificats en les seues normes de comercialització. Podran permetre's, no obstant això, els següents defectes, sempre que els dàtils conserven les seues característiques essencials pel que fa a la qualitat, l'estat de conservació i la presentació en l'envàs:  
  
• Defectes de forma i coloració.  
- Defectes de pell/corfa, com ara arrapades, macadures i taques del sol que no superen el 10 % de la superfície total d'un fruit individual, respecte al 10 % com a màxim dels fruits.  
En cap cas els defectes poden afectar la polpa del producte.  
3. Classificació per calibres. Per a realitzar venda directa, en l'àmbit de la Comunitat Valenciana i d'acord amb el Decret 201/2017, de 15 de desembre, del Consell, pel qual es regula la venda de proximitat de productes primaris i agroalimentaris, no serà necessària aquesta classificació. En el document de venda no s'hi farà referència o s'inclouran totes.  
  
Les denominacions de l'estat de maduresa es tindran en compte a l'hora de calibrar, ja que la pèrdua d'humitat disminueix el pes del dàtil. Els estats de maduresa comercial creixent són Khalal, Rutab i Tamar.  
  
Quan els dàtils es venguen a la resta del territori a través de magatzems de confecció o comercialitzadors, seran classificats (calibrats) per comptatge o pes. Quan es classifiquen (calibren) d'acord amb les pràctiques comercials existents, l'etiqueta haurà d'indicar el comptatge o el calibre (mida) i el mètode utilitzat. El quadre que apareix a continuació serveix de guia i pot utilitzar-se de manera facultativa.  
a. Quan es classifiquen (calibren) per comptatge, el calibre (mida) es determina pel nombre d'unitats individuals per envàs.  
  
MIDA Nombre de dàtils per cada 500 g  
 Khalal i Rutab Tamar  
A (extragrans) 45 55  
B (grans) 46-70 56-83  
C (mitjans) 71-100 84-125  
D (xicotets) > 100 > 100  
  
  
b. Quan es classifiquen per pes de cada unitat, aquestes són les mesures.  
  
MIDA Pes de cada fruit individual (g)  
 Khalal i Rutab Tamar  
A (extragrans) > 11 > 9  
B (grans) 7-11 6-9  
C (mitjans) 5-7 4-6  
D (xicotets) 5 4  
  
  
4. Toleràncies de qualitat i mida. Les toleràncies de qualitat s'ajustaran a les establides en la norma de comercialització del codex vigent i les seues actualitzacions posteriors. Les toleràncies de calibre i categoria s'ajustaran a la taula del Codex CXS143-1985 i la seua actualització de 2019.  
La categorització i classificació per mides dels dàtils no serà necessària quan la venda siga directa del productor al consumidor final, o en l'etapa de transport des del productor primari fins a centres de condicionament o envasament per a dàtils marca CV. No obstant això, els dàtils estaran en bon estat, seran de qualitat adequada i compliran els requisits mínims exigits en les característiques del dàtil marca CV.  
  
5. Presentació.  
a. El contingut de cada envàs de venda haurà de ser homogeni i contindre únicament dàtils d'Elx marca CV de la mateixa categoria comercial i calibre, i en els quals puga observar-se el mateix grau de maduresa (humitat). No estaran subjectes a aquesta obligació els dàtils d'Elx marca CV venuts directament pel productor al consumidor final, excepte els de categoria segona, que en cap cas es podran mesclar.  
  
b. Els dàtils s'envasaran de manera que queden degudament protegits. Els materials utilitzats estaran nets i no causaran cap mal extern o intern al producte. S'utilitzaran envasos de materials com paper, cartó, fusta o un altre material reciclable o apte per a ser reutilitzat. Els envasos estaran pràcticament lliures de tota matèria estranya o aliena, a excepció dels elements decoratius.  
  
Article 7. Marcatge o etiquetatge  
1. La comercialització dels dàtils d'Elx marca CV garantirà en tots els punts de la cadena la transmissió tant de la informació alimentària exigida en el Reglament (UE) núm. 1169/2011 del Parlament Europeu i del Consell, de 25 d'octubre de 2011, sobre la informació alimentària facilitada al consumidor, com de les indicacions referides a les característiques comercials (categoria i calibre), llevat de les excepcions de venda directa  
2. Els envasos de venda de dàtils marca CV contindran les mencions obligatòries exigides pel Reglament (UE) núm. 1169/2011 del Parlament Europeu i del Consell, de 25 d'octubre de 2011, sobre la informació alimentària facilitada al consumidor, la indicació del lot atenent el Reial decret 1808/1991, de 13 de desembre, pel qual es regulen les mencions o marques que permeten identificar el lot al qual pertany un producte alimentari i la categoria comercial i el calibre.  
  
3. En els envasos de venda directa de dàtils d'Elx marca CV no s'indicarà la categoria ni el calibre. No obstant això, addicionalment s'hi afegiran totes aquelles mencions informatives relatives a la venda directa o de proximitat establides en la legislació autonòmica vigent que regule aquest tipus de comercialització.  
4. En el cas que el dàtil s'envase en el punt de venda, la informació alimentària proporcionada haurà de complir el Reial decret 126/2015, de 27 de febrer, pel qual s'aprova la norma general relativa a la informació alimentària dels aliments que es presenten sense envasar per a la venda al consumidor final i a les col·lectivitats, dels envasats en els llocs de venda a petició del comprador i dels envasats pels titulars del comerç al detall.  
  
  
  
Capítol III  
Règim de control  
  
Article 8. Condicions generals  
Quan durant la realització dels controls interns o externs es detecte  
l'incompliment d'alguna de les pràctiques establides en la norma, s'haurà de deixar constància escrita de la desviació detectada i determinar les accions correctores que corresponguen.  
  
Article 9. Control intern  
1. Els operadors que vulguen cultivar i/o condicionar producte amb l'objecte de comercialitzar-lo com a producte acollit a la marca de qualitat CV, hauran d'estar inscrits en els registres corresponents creats a aquest efecte, i s'indicaran, a més, les parcel·les de l'explotació agrària dedicades al cultiu de dàtil de cada varietat, amb referències SIGPAC, i la ubicació de les instal·lacions i magatzems on es condicione el producte.  
2. Els productors disposaran d'un quadern d'explotació en què anotaran totes les operacions realitzades en les parcel·les inscrites en un termini màxim dels deu dies posteriors a executar-les. Aquest quadern haurà d'estar sempre disponible per a la inspecció per l'entitat de control i contindrà almenys les dades següents:  
a. Fertilitzants i fitosanitaris aplicats: data, productes, quantitat i volum utilitzat.  
b. Aquells altres punts exigits en la present reglamentació tècnica.  
  
3. Els operadors que realitzen la conservació i la preparació del producte per a comercialitzar-lo hauran de:  
a. Disposar d'un quadern postcollita en què s'anoten, en un termini màxim de quinze dies des de la seua pràctica, totes les operacions vinculades als processos de conservació, envasament i emmagatzematge exigits en aquesta reglamentació. Aquest quadern haurà d'estar sempre disponible per a la inspecció per l'entitat de control i contindrà com a mínim: data d'aplicació, lot, justificació de l'aplicació, producte, principi actiu, quantitat aplicada i sistema utilitzat per a l'aplicació.  
  
b. b) Tindre documentat un sistema que garantisca la traçabilitat del producte des de les parcel·les d'origen fins al magatzem o lloc d'envasament o confecció. A aquest efecte es podran utilitzar albarans d'entrada, signats per la persona que en fa el lliurament i la recepció, amb el nom, el producte, la quantitat, la parcel·la d'origen i la data d'entrada.  
c. Disposar d'un registre d'incidències on queden anotades les partides que no complisquen els requisits, i que, per tant, no podran comercialitzar-se sota la marca de qualitat.  
4. Es conservarà adequadament i separadament tota la documentació relativa al manteniment de les instal·lacions i equips.  
5. Es prohibeix comercialitzar com a productes emparats per aquesta norma els procedents d'unitats de cultiu (conjunt format per productor, parcel·la i material vegetal) en les quals no es complisquen les indicacions contingudes en la present reglamentació tècnica en tota la producció.  
6. Tots els operadors alimentaris que intervinguen en la comercialització del dàtil d'Elx marca CV mantindran els controls necessaris per a assegurar la traçabilitat del producte des del camp fins al lloc de destinació.  
  
Article 10. Control extern  
1. Els operadors autoritzats per a utilitzar la marca de qualitat CV Dàtil d'Elx seran responsables que la seua producció i ús siguen conforme al que es preveu en el Decret 91/1998, de 16 de juny, del Govern Valencià, pel qual s'aprova el Reglament de la marca de qualitat CV per a productes agraris i agroalimentaris, a la normativa que el desplegue i, en especial, a la present reglamentació tècnica.  
2. Els operadors autoritzats per a l'ús d'aquesta se sotmetran, a càrrec seu, a un sistema d'avaluació de conformitat, realitzat per un organisme de control extern.  
3. L'organisme de control extern comunicarà al servei competent en matèria de qualitat agroalimentària diferenciada de la conselleria competent en matèria d'agricultura, en els terminis que aquesta fixe, els resultats dels controls realitzats als operadors alimentaris i els seus productes, tot això en funció del programa de control comunicat.  
Aquestes comunicacions recolliran, si és el cas, les mesures correctores que els operadors alimentaris van proposar per a esmenar les no conformitats detectades per l'organisme de control, i el grau de compliment i efectivitat de les esmentades mesures, així com qualsevol altra informació establida reglamentàriament.  
  
Article 11. Control oficial  
A l'empara del que es disposa en l'article seté del Decret 91/1998, de 16 de juny, del Govern Valencià, pel qual s'aprova el Reglament de la marca de qualitat CV per a productors agraris i agroalimentaris, el control oficial per a garantir el compliment de les característiques pròpies de la marca CV Dàtil d'Elx descrites en aquesta norma serà competència del servei responsable en matèria de qualitat diferenciada de la conselleria competent en agricultura.


Còpia Permalink ELI